Man red vriend, verdrink self in damArgieffoto ’n Jong man (22) het Saterdag verdrink nadat hy sy vriend van verdrinking in ’n dam in die omgewing van Uitenhage in die Oos-Kaap gered het. Kol. Priscilla Naidu, woordvoerder van die polisie, sê Lewellan van Rooyen het tussen 11:00 en 13:15 saam met ’n 16-jarige vriend in ’n dam in Lapland naby Kamesh geswem toe albei begin moeg word het. “Die tiener het om hulp geskree en Van Rooyen het hom na veiligheid gebring. Toe die tiener omdraai, het hy sy vriend onder die water sien verdwyn.” Hulp is ontbied en Van Rooyen se liggaam is later deur polisieduikers uit die water gebring. ’n Geregtelike doodsondersoek word gedoen. Naidu doen ’n beroep op mense om geensins in riviere of damme te swem nie aangesien dit gevaarlik is, veral vir diegene wat nie sterk swemmers is nie. “’n Toename in die aantal verdrinkings is opgemerk. Kinders en tieners gaan strand toe en swem in gebiede waar daar geen lewensredders is nie. Die meeste slagoffers wat verdrink het, kon nie swem nie en daar was geen toesig van volwassenes op die strande of damme nie.”